## La Generalitat obri l’1 de gener el termini per a la caça controlada de senglars amb l’objectiu de combatre la pesta porcina africana

*** L’elevada densitat poblacional d’esta espècie fa necessàries mesures preventives excepcionals que reduïsquen la propagació de la malaltia
* Els titulars de vedats de caça rebran una aportació de 40 euros per cada exemplar caçat i retirat en condicions de traçabilitat i bioseguretat**

**València.**

La Generalitat obrirà, a partir del pròxim 1 de gener de 2026, el termini per a la caça controlada de senglars i per a la retirada i gestió de les peces abatudes en condicions de traçabilitat i bioseguretat, amb l’objectiu de reduir la densitat poblacional d’esta espècie com a mesura preventiva davant l’amenaça que suposa la pesta porcina africana (PPA).

Així s’establix en el decret llei publicat en el *Diari Oficial de la Generalitat Valenciana* ([DOGV](https://dogv.gva.es/es/resultat-dogv?signatura=2025/51665)) de mesures urgents i preventives per al control d’esta varietat en la Comunitat Valenciana.

Els senglars presenten una elevada densitat poblacional en 440 municipis de la Comunitat Valenciana, la qual cosa suposa el 80 % del total, i esta sobreabundància fa que augmente el risc de transmissió de la malaltia. Per això, des del Consell s’han articulat diverses mesures que ajuden a controlar el seu creixement.

D’una banda, es concedirà als titulars de vedats de caça una aportació de 40 euros per cada exemplar de senglar caçat i retirat del medi natural en les condicions de seguretat i traçabilitat contingudes en el decret llei. Generaran dret al cobrament els exemplars que siguen abatuts entre l’1 de gener de 2026 i el 15 de setembre de 2026 que estiguen justificats per la Generalitat en eixe mateix període.

Podran ser beneficiaris d’estes ajudes els titulars d’espais cinegètics autoritzats i els adjudicataris de zones de caça controlada en la Comunitat Valenciana, principalment societats i clubs de caçadors, entitats privades i ajuntaments que gestionen més del 80 % del territori valencià susceptible d’albergar poblacions de senglar.

En concret, s’actuarà en 353 vedats i zones de caça de la província d’Alacant, en 209 de Castelló i en 438 de València. El pressupost global establit en el decret per a esta línia d’actuació és de 2 milions d’euros.

**Servici complementari de control**

D’altra banda, el decret llei preveu també la posada en marxa d’un servici complementari de control mitjançant sistemes homologats de captura tipus caixa, gàbia o capturador, que s’instal·laran en llocs en els quals la caça no resulte una solució satisfactòria com a mètode de control de la població, aproximadament el 20 % restant del territori.

La iniciativa permetrà també avançar en l’actualització i harmonització dels protocols de vigilància passiva, amb la finalitat de disposar d’informació més sòlida i aplicar criteris homogenis en tota la Comunitat Valenciana.

El decret llei també preveu la posada en marxa d’una unitat logística de coordinació i arreplega de peces abatudes i de monitoratge de la població de senglar. Estes mesures comptaran amb un pressupost de 4 milions d’euros.

**Una actuació coordinada**

En total, el decret llei, la posada en marxa del qual ha requerit una coordinació estreta entre departaments i equips tècnics especialitzats, preveu una dotació global de 6 milions d’euros per a lluitar contra la pesta porcina africana, que en estos moments constituïx una de les amenaces sanitàries més serioses per a la producció porcina a escala mundial i europea.

En el cas de la Comunitat Valenciana, el porcí és la primera producció ramadera de la regió en termes econòmics i representa aproximadament el 35 % del valor de la producció animal.

Fecha: 29/12/2025